CPF ยันธุรกิจไก่ใช้วัตถุดิบจากแหล่งผลิตมีมาตรฐานสูง
CPF ยันธุรกิจไก่ใช้วัตถุดิบจากแหล่งผลิตมีมาตรฐานสูง ควบคู่กับการมีส่วนร่วมสร้างความยั่งยืนให้กับสังคมและสิ่งแวดล้อม 
24 พ.ย. 2558

นายวีรชัย รัตนบานชื่น รองประธานคณะผู้บริหาร บริษัท เจริญโภคภัณฑ์อาหาร  จำกัด (มหาชน) หรือ CPF เปิดเผยว่า บริษัทตระหนักถึงความสำคัญของกระบวนการผลิตสินค้าที่ยั่งยืน ควบคู่กับการผลิตอาหารที่มีคุณภาพ  โดยธุรกิจไก่ของซีพีเอฟได้ดำเนินการตามนโยบายการจัดหาอย่างยั่งยืน ด้วยจัดหาวัตถุดิบจากแหล่งที่ผลิตที่มีความรับผิดชอบและยั่งยืน เพื่อใช้ในในกระบวนการผลิตของโรงงานผลิตอาหารสัตว์ จนถึงโรงงานแปรรูปเนื้อไก่ของบริษัท เพื่อผลิตอาหารที่มีคุณภาพสูง ได้มาตรฐานสูง ควบคู่กับการมีส่วนร่วมสร้างความยั่งยืนให้กับสังคมและสิ่งแวดล้อม
โดยธุรกิจแปรรูปไก่ของซีพีเอ เริ่มตั้งแต่ โรงงานอาหารสัตว์จัดหาข้าวโพดเพื่อใช้ผลิตอาหารสัตว์ที่มาจากแหล่งปลูกที่มีกรรมสิทธิ์ถูกต้อง ไม่ทำลายป่า การจัดการฟาร์มเลี้ยงไก่ตามมาตรฐานกรีนฟาร์ม  สำหรับในกระบวนการแปรรูปเนื้อไก่ บริษัทมีการจัดหาถ่านไม้โกงกาง และน้ำมันพืชที่ใช้ในกระบวนการผลิตที่มาจากแหล่งที่ถูกต้อง
ขณะที่โรงงานแปรรูปเนื้อไก่ของซีพีเอฟ 2 แห่งได้แก่ โรงงานแปรรูปเนื้อไก่สระบุรี และมีนบุรี มีผลิตภัณฑ์ที่ต้องใช้ถ่านไม้ในการย่างเนื้อ บริษัทเลือกใช้ถ่านไม้โกงกางที่ผลิตจากชุมชนผลิตถ่านไม้โกงกาง ต. ยี่สาร อ.อัมพวา จ.สมุทรสงคราม ซึ่งได้รับการรับรองว่าเป็นชุมชนประมงที่มีการปลูกไม้โกงกางบนพื้นที่มีกรรมสิทธิ์ถูกต้อง มีการปลูกทดแทน และผลิตถ่านไม้อย่างถูกต้อง คำนึงถึงการอนุรักษ์ความหลากหลายทางชีวภาพของชายฝั่งทะเล และความยั่งยืนของชุมชน และน้ำมันพืช สำหรับใช้ในกระบวนการผลิตสำหรับโรงงานแปรรูปเนื้อไก่ของซีพีเอฟ สำหรับใช้กระบวนการทอดเนื้อไก่ บริษัทจัดหาน้ำมันปาล์มที่ได้รับมาตรฐาน RSPO (Roundtable Sustainable Palm Oil) ซึ่งรับรองการผลิตน้ำมันปาล์มที่มาจากแหล่งปลูกที่ไม่บุกรุกพื้นที่ป่า และมีกระบวนการผลิตน้ำมันที่ลดผลกระทบต่อสิ่งแวดล้อม จนถึงมือผู้บริโภค
ส่วนน้ำมันพืชที่ใช้แล้ว บริษัทยังได้ดำเนินโครงการผลิตไบโอดีเซลจากน้ำมันปาล์มที่ผ่านการใช้แล้วในโรงงานอาหารแปรรูป 3 แห่ง ทั้งโรงงานแปรรูปไก่นครราชสีมา สระบุรี และมีนบุรี เพื่อใช้กับพาหนะในโรงงาน และช่วยตัดวงจรการนำน้ำมันเก่าเสื่อมสภาพกลับไปสู่ผู้บริโภค อีกทั้งยังช่วยลดปริมาณการใช้น้ำมันดีเซลของโรงงานแปรรูป ขณะเดียวกันยังช่วยลดการปล่อยก๊าซเรือนกระจกเข้าสู่บรรยากาศอีกด้วย
“การจัดหาวัตถุดิบ ซึ่งบริษัทดำเนินตามนโยบายการจัดหาอย่างยั่งยืนของบริษัท และเป็นหนึ่งในกระบวนการของการพัฒนา “ผลิตภัณฑ์ซีพีเอฟที่ยั่งยืน” ตอบโจทย์การผลิตอาหารที่มีคุณภาพสูง ปลอดภัยให้แก่ผู้บริโภคทั่วโลก เพื่อสร้างความมั่นคงทางอาหาร และยังหาแนวทางที่จะสร้างคุณค่าของผลิตภัณฑ์ที่ผ่านกระบวนการผลิตที่มีส่วนช่วยลดผลกระทบต่อสิ่งแวดล้อม และสังคมตลอดกระบวนการผลิต เพื่อส่งเสริมการบริโภคอย่างยั่งยืนอีกด้วย”นายวีรชัย กล่าว
 
 